“หุ้นเอเชีย” เปิดบวก! ตามดาวโจนส์ ขานรับงบบจ. Q1 แกร่ง
“หุ้นเอเชีย” เปิดบวก! ตามดาวโจนส์ปิดพุ่งขึ้นกว่า 600 จุด ขานรับผลประกอบการไตรมาส 1 แข็งแกร่ง
“หุ้นเอเชีย” เปิดบวก! ตามดาวโจนส์ปิดพุ่งขึ้นกว่า 600 จุด ขานรับผลประกอบการไตรมาส 1 แข็งแกร่ง
29 เม.ย. 2565

ผู้สื่อข่าวรายงานว่า ตลาดหุ้นเอเชียเปิดแดนบวกในวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 600 จุดในวันพฤหัสบดี (28 เม.ย.2565) ขณะที่ดัชนี Nasdaq ทะยานขึ้นกว่า 3% ขานรับผลประกอบการที่แข็งแกร่งของบริษัทจดทะเบียน ซึ่งรวมถึงบริษัทเมตา แพลตส์ฟอร์มส และแมคโดนัลด์
โดยดัชนี SSE Composite ตลาดหุ้นจีนเปิดวันนี้ที่ 2,986.06 จุด เพิ่มขึ้น 10.58 จุด หรือ +0.36% ส่วนดัชนี HSI ตลาดหุ้นฮ่องกงเปิดวันนี้ที่ 20,271.40 จุด ลดลง 4.77 จุด หรือ -0.02%
ส่วนตลาดหุ้นญี่ปุ่นปิดทำการวันนี้ (29 เม.ย.) เนื่องในวันโชวะ
สำหรับบรรยากาศการซื้อขายในภูมิภาคได้แรงหนุนหลังจากที่บริษัทจดทะเบียนจำนวน 237 แห่งในดัชนี S&amp;P500 ได้รายงานผลประกอบการในไตรมาสแรก โดย 81% ในจำนวนดังกล่าวมีกำไรสูงกว่าตัวเลขคาดการณ์ของนักวิเคราะห์ในตลาดวอลล์สตรีท
ส่วนในภูมิภาค หุ้น Samsung Electronics เพิ่มขึ้น 2%, หุ้น SK Hynix เพิ่มกว่า 1% และหุ้น Kakao บวก 0.11%
นอกจากนี้ความแข็งแกร่งของผลประกอบการบริษัทจดทะเบียนยังช่วยบดบังปัจจัยลบจากรายงานของกระทรวงพาณิชย์สหรัฐซึ่งระบุว่า ผลิตภัณฑ์มวลรวมภายในประเทศ (GDP) ไตรมาส 1/2565 หดตัว 1.4% สวนทางกับที่นักวิเคราะห์คาดว่าจะขยายตัว 1.1% และเป็นการหดตัวครั้งแรกนับตั้งแต่เศรษฐกิจเผชิญภาวะถดถอยอันเนื่องมาจากการแพร่ระบาดของโรคโควิด-19 ในช่วงต้นปี 2563
ขณะเดียวกัน นักลงทุนยังจับตาความเคลื่อนไหวหุ้นซัพพลายเออร์ของแอปเปิลในเอเชีย หลังจากที่นายลูกา เมสทรี  ประธานเจ้าหน้าที่ฝ่ายการเงินของแอปเปิล เตือนว่า ยอดขายของบริษัทอาจลดลง 4-8 พันล้านดอลลาร์ เนื่องจากความท้าทายจากหลายปัจจัยในไตรมาสปัจจุบัน ได้แก่ ข้อจำกัดด้านอุปทานเนื่องจากโควิด-19 รวมถึงดีมานด์ในจีนที่ได้รับผลกระทบจากการระบาดของโควิด โดยการแสดงความเห็นดังกล่าวทำให้หุ้นของแอปเปิลร่วงลงเกือบ 4%
อย่างไรก็ดีนักลงทุนยังติดตามการผลิตภาคอุตสาหกรรมและยอดค้าปลีกเดือนมี.ค.ของเกาหลีใต้ ซึ่งจะรายงานวันนี้